39. schôdza NR SR - 2.deň - B. popoludní
Dátum: 2025-09-10
Poslanec: Szalay, Tomáš (SaS)
Druh vystúpenia: Vystúpenie v rozprave

30. Dámy a páni, vážený pán minister, pôvodne som chcel vystúpiť na 20 sekúnd a povedať, že toto je zákon, s ktorým nemám zatiaľ problém a v prvom čítaní to budeme podporovať, ale vďaka Vlaďke ma to inšpirovalo k tomu, že by som rozšíril jej, jej pripomienku a upriamil vašu pozornosť na tému, ktorej sa možno na ministerstve zdravotníctva momentálne už nemá kto venovať, keďže ľudia, ktorí mali tú pamäťovú stopu, tam už nepracujú, a to sú utečenci z Ukrajiny, ktorí žijú na Slovensku. Toto je problematika, ktorá sa prijímala počas minulej vlády prostredníctvom lex Ukrajina 1, 2, neviem, koľko ich bolo tých, tých zákonov, ale v zdravotníctve sme to nedotiahli dokonca. A nehovorím to len preto, že by som tu chcel akože byť za chrumkavého pre nejakú ukrajinskú menšinu, ktorá ani nás nemá právo voliť, ale pretože som osobne založil na bratislavskej župe ambulancie pre pomoc ukrajinským deťom aj dospelým v čase, keď nebolo na to žiadne financovanie, sme vybudovali z nuly najväčšiu všeobecnú ambulanciu pre deti a najväčšiu všeobecnú ambulanciu pre dospelých ukrajinských utečencov na Slovensku. A viem o tom prvé a posledné, ako to funguje, ako je to financované a aké sú tam problémy. A je to téma, ktorá možno prepojí aj ten predchádzajúci zákon, pán minister, o NCZI. Najzákladnejší problém, ktorý s ukrajinskými utečencami máme, je daný tým, že predchádzajúci government schválil verziu, že utečenci sú niečo iné ako všetci ostatní. Do nášho poistného systému sa dostanú len tí utečenci, ktorí sú zamestnaní. Respektíve ich deti, ako keď je ten zamestnaný zákonný zástupca. Všetci ostatní sú v takom režime, že majú síce nejaký zadefinovaný nárok, na čo majú nárok, aby im bolo uhradené, ale zároveň nie sú štatutárne poistencami. A viete, čo to, pán minister, znamená? Znamená to, že zdravotná starostlivosť, ktorá je poskytovaná utečencovi, ktorý nie je poistenec, sa nezapisuje do eZdravia a nemáme o nej žiadnu informáciu. Takýto pacient musí dostať papierový recept, lebo nie je v eZdraví. Keď je poistenec, okej, my mu vieme robiť elektronické veci, ale len čo nie je poistenec, tak všetko beží na papieri a neexistuje stopa, lebo databáza. A teraz si predstavte vzorového človeka, ktorý prišiel z Ukrajiny, padali mu bomby na dom, prišiel sem a živí sa sezónnymi prácami. Dva týždne má brigádu, dva týždne tú brigádu nemá. Dva mesiace niekde robí, dokladá tovar do políc a ďalší mesiac nerobí. Vtedy, keď pracuje, vtedy je poistenec, vtedy dostane eRecept, vtedy všetky informácie, ktoré o ňom vieme, sú zapísané v eZdraví, lebo je poistenec, ale v sekunde, len čo prestane byť poistencom, keď mu skončí brigáda, on je v inom režime, všetko to, čo sa mu robí v tom režime inom, sa deje offline bez toho, že by sa to niekam zapisovalo, bez toho, že by sme mali nejakú históriu. Čiže keď sa pozriete na takého pacienta, ktorý bol aj nebol poistencom, tak v jeho track recorde, v jeho zdravotnej dokumentácii nájdete diery, lebo tam nie je zrejmé, čím bol liečený, ako bol liečený, prečo bol liečený. Pokiaľ je to zdravý človek, čert to ber, ale pokiaľ je to človek, ktorý má nejakú, ja neviem, onkologickú liečbu alebo nejakú systémovú, inú systémovú liečbu, tak my o tomto človeku že nič nevieme, lebo nám tam chýbajú informácie. Môj návrh riešenia, ktorý som opakoval pri minulej vláde a budem to opakovať aj pri vašej, spravme z nich poistencov. No nech sú to poistenci štátu, lebo v okamihu, keď budú poistencami, tak sa bude o nich viesť v elektronickom zdravotníctve účet. Takto sa o nich nijakým spôsobom neúčtuje. To je prvý problém. A druhý problém, ktorý sa týka poskytovateľov zdravotnej starostlivosti, medzi ktorých patrí aj bratislavská župa, ktorá prevádzkuje tie ambulancie pre Ukrajincov, a vieme o tom opäť prvé a posledné, v okamihu, keď sa ukrajinský utečenec stane z poistenca opäť len odídencom, to znamená, napríklad ukončí sa jeho brigáda alebo ukončí sa jeho pracovný pomer, tak zdravotná poisťovňa to, samozrejme, chce mať vykázané v odlišnej dávke, v odlišnej faktúre, na odlišnom papieri, ale poskytovateľ netuší, kedy pacientovi z Ukrajiny skončil pracovný pomer. To znamená, naďalej ho bude vykazovať ako zamestnanca. Poisťovňa to neuhradí, škrtne a neexistuje spôsob, jednoduchý spôsob, ako môže poskytovateľ dostať za týchto ľudí zaplatené. A pokiaľ sa status toho poistenca alebo toho pacienta, pardon, mení poistenec, nepoistenec viackrát za rok, tak to spôsobuje absolútny chaos v tom účtovníctve a na strane poskytovateľov je tu silná rezignácia, že oni radšej nebudú ošetrovať ukrajinských utečencov len preto, aby sa nedostali do týchto vykazovacích, fakturačných a iných problémov, lebo aj tak majú pocit, že im to nikto nezaplatí. Ja viem, že sú to staré dáta, ale ja som sa pred troma rokmi pýtal všeobecných lekárov v Bratislavskom kraji, že ako im je uhrádzaná starostlivosť o Ukrajincov a zistil som, že len jedna šestina tej starostlivosti, ktorú poskytujú, je im uhrádzaná. Buď im nie je uhrádzané nič, alebo sa sami lekári na to vykašľali, že sa nebudú naťahovať s poisťovňou, lebo je to komplikované, lebo sa to vykazuje v inej faktúre, lebo sú tam tie chybové veci, ktoré si nemá ako ten lekár overiť, že či je niekto alebo nie je niekto poistencom. Nie je to dobré, lebo tým pádom to vytvára bariéru dostupnosti zdravotnej starostlivosti pre túto skupinu občanov, ktorí sú už beztak postihnutí tým, že sú vytrhnutí zo svojho prirodzeného prostredia, nie s nadšením prišli na Slovensko zo svojich domovín a riešenie je pritom jednoduché. Urobme zo všetkých odídencov poistencov štátu. Tak ako máme poistencov štátu z azylantov, tak ako máme poistencov štátu z odsúdených a neviem koho všetkého, tak aj z tejto skupiny ľudí urobme poistencov štátu. Tie peniaze tam máme na úhradu tej starostlivosti, ale len tou zmenou toho statusu by sme dosiahli, že k týmto pacientom budeme pristupovať rovnako ako k normálnym, bežným slovenským poistencom. Ďakujem pekne.